COMHAONTÚ

idir an tAontas Eorpach agus an Comhphobal Eorpach do Fhuinneamh Adamhach, de pháirt, agus an Úcráin, den pháirt eile, maidir le rannpháirtíocht na hÚcráine sa chlár Fís Eorpach — an Clár Réime um Thaighde agus um Nuálaíocht agus i gClár Taighde agus Oiliúna an Chomhphobail Eorpaigh do Fhuinneamh Adamhach (2021-2025) lena gcomhlánaítear Fís Eorpach — an Clár Réime um Thaighde agus um Nuálaíocht





An Coimisiún Eorpach (dá ngairtear “an Coimisiún” anseo feasta), thar ceann an Aontais Eorpaigh agus an Chomhphobail Eorpaigh do Fhuinneamh Adamhach (dá ngairtear “Euratom” anseo feasta),

de pháirt,

agus

an Úcráin (dá ngairtear “an Úcráin” anseo feasta),

den pháirt eile,

dá ngairtear “na Páirtithe” anseo feasta

DE BHRÍ go sonraítear sa Chomhaontú Comhlachais idir an tAontas Eorpach agus a mBallstáit, de pháirt, agus an Úcráin, den pháirt eile (1) (dá ngairtear “an Comhaontú Comhlachais” anseo feasta), de bhrí go sonraítear ann go mbeidh ar na Páirtithe a gcomhar eolaíoch agus teicneolaíoch a fhorbairt agus a neartú d’fhonn cur leis an bhforbairt eolaíoch féin agus d’fhonn a n-acmhainneacht eolaíoch a atreisiú chun rannchuidiú le dúshláin náisiúnta agus dhomhanda a réiteach;

DE BHRÍ go ndéantar go sonrach leis an gComhaontú Comhlachais maidir le cur chun cinn an taighde eolaíoch shibhialta i réimsí na sábháilteachta agus na slándála núicléiche, lena n-áirítear taighde comhpháirteach agus gníomhaíochtaí forbartha, agus oiliúna agus soghluaisteachta eolaithe, agus de bhrí go sonraítear ann gur cheart an comhar san earnáil núicléach shibhialta a dhéanamh trí chomhaontuithe sonracha sa réimse seo a chur chun feidhme;

DE BHRÍ go sonraítear i bPrótacal III a ghabhann leis an gComhaontú Comhlachais go ndéanfar na téarmaí agus na coinníollacha sonracha maidir le rannpháirtíocht na hÚcráine i ngach clár sonrach, go háirithe an ranníocaíocht airgeadais is iníoctha agus na nósanna imeachta tuairiscithe agus meastóireachta, a chinneadh i Meabhrán Tuisceana idir an Coimisiún agus údaráis inniúla na hÚcráine ar bhonn na gcritéar arna mbunú leis na cláir lena mbaineann (2);

DE BHRÍ gur bunaíodh clár an Aontais Eorpaigh, Fís Eorpach — an Clár Réime um Thaighde agus um Nuálaíocht (dá ngairtear “an Clár Fís Eorpach” anseo feasta), le Rialachán (AE) 2021/695 ó Pharlaimint na hEorpa agus ón gComhairle (3);

DE BHRÍ gur bunaíodh Clár Taighde agus Oiliúna an Chomhphobail Eorpaigh do Fhuinneamh Adamhach (2021-2025) lena gcomhlánaítear Fís Eorpach – an Clár Réime um Thaighde agus um Nuálaíocht (dá ngairtear “Clár Euratom” anseo feasta), le Rialachán (Euratom) 2021/765 ón gComhairle (4);

I BHFIANAISE iarrachtaí an Aontais Eorpaigh an fhreagairt a stiúradh trí dhul i gcomhar lena chomhpháirtithe idirnáisiúnta chun aghaidh a thabhairt ar dhúshláin dhomhanda i gcomhréir leis an bplean gníomhaíochta ar mhaithe le daoine, an pláinéad agus an rathúnas i gClár Oibre na Náisiún Aontaithe “I mbun athraithe: Clár Oibre 2030 don Fhorbairt Inbhuanaithe”, agus á admháil dóibh gur uirlisí fíor-riachtanacha iad an taighde agus an nuálaíocht agus gurb iad is mó a spreagann an fás inbhuanaithe a bheidh á threorú ag an nuálaíocht, an t-iomaíochas agus an tarraingteacht eacnamaíoch;

AG AITHINT DÓIBH na bprionsabal ginearálta mar a leagtar amach i Rialachán (AE) 2021/695 agus i Rialachán (Euratom) 2021/765;

DE BHRÍ gurb é cuspóir ginearálta Chlár Euratom taighde núicléach agus gníomhaíochtaí oiliúna núicléacha a shaothrú agus béim á cur ar fheabhsú leanúnach na sábháilteachta núicléiche, na slándála núicléiche agus na cosanta ar radaíocht, mar aon le baint amach chuspóirí Fís Eorpach a chomhlánú inter alia i gcomhthéacs an aistrithe fuinnimh;

AG ADMHÁIL DÓIBH chuspóirí an Limistéir Eorpaigh Taighde athnuaite chun limistéar coiteann eolaíoch agus teicneolaíoch a fhorbairt, margadh aonair don taighde agus don nuálaíocht a chruthú, an comhar idir ollscoileanna agus malartú dea-chleachtas agus gairmeacha taighde tarraingteacha a chothú agus a éascú, soghluaisteacht trasteorann agus idirearnálach taighdeoirí a éascú, saorghluaiseacht eolais eolaíoch agus nuálaíochta eolaíche a chothú, an urraim don tsaoirse acadúil agus do shaoirse an taighde eolaíoch a chur chun cinn, tacú le hoideachas eolaíochta agus gníomhaíochtaí cumarsáide, agus iomaíochas agus tarraingteacht na ngeilleagar rannpháirteach a spreagadh, agus ag admháil dóibh gur príomh-chomhpháirtithe iad na tíortha comhlachaithe san iarracht sin;

AG CUR I dTÁBHACHT ról na gComhpháirtíochtaí Eorpacha a thugann aghaidh ar roinnt de na dúshláin is práinní atá san Eoraip trí thionscnaimh chomhbheartaithe taighde agus nuálaíochta lena rannchuidítear go mór le tosaíochtaí an Aontais Eorpaigh agus Euratom i réimse an taighde agus na nuálaíochta ina bhfuil gá le mais chriticiúil agus fís fhadtéarmach agus tábhacht rannpháirtíocht na dtíortha comhlachaithe sna Comhpháirtíochtaí sin;

AG FÉACHAINT le coinníollacha comhthairbheacha a bhunú chun poist chuibhiúla a chruthú, éiceachórais nuálaíochta na bPáirtithe a neartú agus tacú leo trí chabhrú le fiontair nuálaíocht agus méadú a dhéanamh i margaí na bPáirtithe agus trí ghlacadh na nuálaíochta, mar aon le cur in úsáid agus inrochtaineacht na nuálaíochta, a éascú, lena n-áirítear gníomhaíochtaí fothaithe acmhainneachta;

AG AITHINT DÓIBH gur cheart go dtiocfadh sochair fhrithpháirteacha as rannpháirtíocht chómhalartach i gcláir thaighde agus nuálaíochta a chéile; agus á admháil dóibh go bhforchoimeádann na Páirtithe a gceart chun teorainn nó coinníoll a chur le rannpháirtíocht ina gcláir thaighde agus nuálaíochta; lena n-áirítear, go háirithe, i gcás gníomhaíochtaí a bhaineann lena sócmhainní straitéiseacha, leasanna, neamhspleáchas nó slándáil;

I bhFIANAISE spriocanna coiteanna, luachanna agus naisc láidre na bPáirtithe i réimse an taighde agus na nuálaíochta, lena n-áirítear san earnáil núicléach, arna mbunú san am a chuaigh thart trí na comhaontuithe maidir le rannpháirtíocht na hÚcráine sa Chlár Fís 2020 agus i gClár Taighde agus Oiliúna Euratom (2014-2018) agus sa Chlár ina dhiaidh, agus i roinnt comhaontuithe idirnáisiúnta eile atá mar bhonn agus mar thaca ag an gcaidreamh idir na Páirtithe (5), agus ag aithint dóibh mhian chomhchoiteann na bPáirtithe a gcaidreamh agus an comhar eatarthu a fhorbairt, a neartú, a spreagadh agus a shíneadh a thuilleadh ann,

TAR ÉIS COMHAONTÚ MAR A LEANAS:

Airteagal 1 Raon feidhme an chomhlachais 1. Glacfaidh an Úcráin páirt mar thír chomhlachaithe i ngach cuid den chlár Fís Eorpach — an Clár Réime um Thaighde agus um Nuálaíocht (an Clár Fís Eorpach), agus rannchuideoidh sí le gach cuid de, dá dtagraítear in Airteagal 4 de Rialachán (AE) 2021/695 agus a chuirtear chun feidhme trí bhíthin an chláir shonraigh arna bhunú le Cinneadh (AE) 2021/764 ón gComhairle (6), sna leaganacha is cothroime le dáta díobh, agus trí bhíthin ranníocaíocht airgeadais leis an Institiúid Eorpach um Nuálaíocht agus Teicneolaíocht. Glacfaidh an Úcráin páirt mar thír chomhlachaithe i ngach cuid de Chlár Taighde agus Oiliúna Euratom (Clár Euratom), agus rannchuideoidh sí le gach cuid de, clár a bunaíodh le Rialachán (Euratom) 2021/765, sa leagan is cothroime le dáta de. 2. Beidh feidhm ag Rialachán (AE) 2021/819 ó Pharlaimint na hEorpa agus ón gComhairle (7), agus Cinneadh (AE) 2021/820 (8), sna leaganacha is cothroime le dáta díobh, beidh feidhm acu maidir le rannpháirtíocht eintitis dhlítheanacha na hÚcráine i bPobail Eolais agus Nuálaíochta.

Airteagal 2 Téarmaí agus coinníollacha sonracha na rannpháirtíochta sa Chlár Fís Eorpach agus i gClár Euratom 1. Glacfaidh an Úcráin páirt sa Chlár Fís Eorpach agus i gClár Euratom i gcomhréir leis na coinníollacha a leagtar síos i bPrótacal III a ghabhann leis an gComhaontú Comhlachais idir an tAontas Eorpach agus a Bhallstáit, de pháirt, agus an Úcráin, den pháirt eile, agus faoi na téarmaí agus na coinníollacha a leagtar amach sa Chomhaontú seo, sna gníomhartha dlí dá dtagraítear in Airteagal 1 den Chomhaontú seo, agus in aon riail eile a bhaineann le cur chun feidhme na gClár sin, sna leaganacha is cothroime le dáta díobh. 2. Mura bhforáiltear a mhalairt sna téarmaí agus sna coinníollacha dá dtagraítear i mír 1 den Airteagal seo, lena n-áirítear i gcur chun feidhme Airteagal 22(5) de Rialachán (AE) 2021/695, féadfaidh eintitis dhlítheanacha atá bunaithe san Úcráin páirt a ghlacadh i ngníomhaíochtaí indíreacha an Chláir Fís Eorpach agus Chlár Euratom faoi choinníollacha atá coibhéiseach leis na coinníollacha is infheidhme maidir le heintitis dhlítheanacha atá bunaithe san Aontas Eorpach, lena n-áirítear urraim do bhearta sriantacha an Aontais Eorpaigh (9). 3. Sula ndéanfar cinneadh maidir le cé acu atá nó nach bhfuil eintitis dhlítheanacha atá bunaithe san Úcráin incháilithe chun páirt a ghlacadh i ngníomhaíocht a bhaineann le sócmhainní straitéiseacha, leasanna, neamhspleáchas nó slándáil an Aontais Eorpaigh faoi Airteagal 22(5) de Rialachán (AE) 2021/695, féadfaidh an Coimisiún faisnéis nó dearbhuithe sonracha a iarraidh, amhail: a) faisnéis maidir le cé acu a deonaíodh nó a dheonófar rochtain chómhalartach d’eintitis dhlítheanacha atá bunaithe san Aontas Eorpach ar chláir, ar thionscadail agus ar ghníomhaíochtaí na hÚcráine atá ann cheana agus atá beartaithe, ar cláir, tionscadail agus gníomhaíochtaí iad atá coibhéiseach leis an ngníomhaíocht Fís Eorpach lena mbaineann; b) faisnéis maidir le cé acu atá nó nach bhfuil sásra náisiúnta um scagadh ar infheistíocht ag an Úcráin agus dearbhuithe go ndéanfaidh údaráis na hÚcráine tuairisciú chuig an gCoimisiún agus go rachaidh siad i gcomhairle leis maidir le haon chás féideartha i gcás, agus sásra den chineál sin á chur i bhfeidhm, ina bhfaighidh siad eolas faoi infheistíocht eachtrach/táthcheangal atá beartaithe ag eintiteas atá bunaithe lasmuigh den Úcráin, nó atá á rialú ó lasmuigh di, ar eintiteas dlítheanach de chuid na hÚcráine, a fuair cistiú ó Fhís Eorpach i ngníomhaíochtaí a bhaineann le sócmhainní straitéiseacha, leasanna, neamhspleáchas nó slándáil an Aontais, ar choinníoll go soláthróidh an Coimisiún don Úcráin liosta de na heintitis dhlítheanacha ábhartha atá bunaithe san Úcráin tar éis shíniú na gcomhaontuithe deontais leis na heintitis sin; agus c) dearbhuithe nach mbeidh aon cheann de na torthaí, na teicneolaíochtaí, na seirbhísí nó na táirgí arna bhforbairt faoi na gníomhaíochtaí lena mbaineann ag eintitis atá bunaithe san Úcráin faoi réir srianta ar a n-onnmhairiú chuig Ballstáit an Aontais Eorpaigh le linn na gníomhaíochta agus ar feadh 4 bliana tar éis dheireadh na gníomhaíochta. Roinnfidh an Úcráin liosta cothrom le dáta de na hábhair maidir le srianta náisiúnta ar onnmhairiú ar bhonn bliantúil, le linn na gníomhaíochta agus ar feadh 4 bliana tar éis dheireadh na gníomhaíochta. 4. Féadfaidh eintitis dhlítheanacha atá bunaithe san Úcráin páirt a ghlacadh i ngníomhaíochtaí an Airmheáin Chomhpháirtigh Taighde (JRC), faoi théarmaí agus coinníollacha atá coibhéiseach leis na téarmaí agus na coinníollacha is infheidhme maidir le heintitis dhlítheanacha atá bunaithe san Aontas Eorpach ach amháin má tá gá le teorainneacha chun comhsheasmhacht a áirithiú le raon feidhme na rannpháirtíochta a eascraíonn as cur chun feidhme mhír 2 agus 3 den Airteagal seo. 5. I gcás ina gcuirfidh an tAontas Eorpach an Clár Fís Eorpach chun feidhme trí Airteagail 185 agus 187 den Chonradh ar Fheidhmiú an Aontais Eorpaigh a chur i bhfeidhm, féadfaidh an Úcráin agus eintitis dhlítheanacha na hÚcráine páirt a ghlacadh sna struchtúir dhlíthiúla a chruthaítear faoi na forálacha sin, i gcomhréir le gníomhartha dlí de chuid an Aontais Eorpaigh a glacadh nó a ghlacfar chun na struchtúir dhlíthiúla sin a bhunú. 6. Leis an gComhaontú seo, ní bheidh an Úcráin i dteideal a bheith ina Ball den Chomhghnóthas Eorpach um ITER agus um Fhuinneamh Comhleá a Fhorbairt, nó páirt a ghlacadh sa Chomhaontú maidir le Bunú na hEagraíochta Fuinnimh Comhleá ITER chun an Tionscadal ITER a chur chun feidhme. 7. Beidh sé de cheart ag ionadaithe na hÚcráine páirt a ghlacadh mar bhreathnóirí sa choiste dá dtagraítear in Airteagal 14 de Chinneadh (AE) 2021/764 agus sa choiste dá dtagraítear in Airteagal 16 de Rialachán (Euratom) 2021/765, gan cearta vótála agus le haghaidh pointí a bhaineann leis an Úcráin, agus léi sin amháin. Tiocfaidh na coistí seo le chéile gan ionadaithe na hÚcráine a bheith i láthair tráth na vótála. Cuirfear an Úcráin ar an eolas faoin toradh. 8. An fhoirm a bheidh ar an rannpháirtíocht dá dtagraítear sa mhír roimhe seo, lena n-áirítear nósanna imeachta maidir le faisnéis agus doiciméadacht a fháil, beidh sí ar aon fhoirm leis an bhfoirm is infheidhme maidir le hionadaithe ó Bhallstáit an Aontais Eorpaigh. Na cearta is infheidhme maidir le tíortha comhlachaithe, sin iad na cearta ionadaíochta agus rannpháirtíochta a bheidh ag an Úcráin sa Choiste um an Limistéar Eorpach Taighde agus ina fhoghrúpaí. 9. Beidh sé de cheart ag ionadaithe na hÚcráine páirt a ghlacadh mar bhreathnóirí ar Bhord Gobharnóirí JRC, gan cearta vótála a bheith acu. Faoi réir an choinníll sin, rialófar an rannpháirtíocht sin leis na rialacha agus na nósanna imeachta céanna is infheidhme maidir le hionadaithe Bhallstáit an Aontais Eorpaigh, lena n-áirítear cearta labhartha agus nósanna imeachta maidir le faisnéis agus doiciméadacht a fháil i ndáil le pointe a bhaineann leis an Úcráin. 10. Féadfaidh an Úcráin páirt a ghlacadh i gCuibhreannas don Bhonneagar Taighde Eorpach (ERIC) i gcomhréir le Rialachán (CE) Uimh. 723/2009 ón gComhairle (10), sa leagan is cothroime le dáta de, agus leis an ngníomh dlí lena mbunaítear ERIC. 11. Na costais taistil agus na speansais chothaithe a thabhóidh ionadaithe agus saineolaithe na hÚcráine as bheith páirteach mar bhreathnóirí in obair an choiste dá dtagraítear in Airteagal 14 de Chinneadh (AE) 2021/764 agus sa choiste dá dtagraítear in Airteagal 16 de Rialachán (Euratom) 2021/765, nó i gcruinnithe eile a bhaineann le cur chun feidhme an Chláir Fís Eorpach nó Chlár Euratom, aisíocfaidh an tAontas Eorpach iad ar an mbonn céanna agus i gcomhréir leis na nósanna imeachta atá i bhfeidhm le haghaidh ionadaithe Bhallstáit an Aontais Eorpaigh. 12. Déanfaidh na Páirtithe gach iarracht, laistigh de chreat na bhforálacha atá ann cheana, chun saorghluaiseacht agus áit chónaithe na n-eolaithe a ghlacann páirt sna gníomhaíochtaí a chumhdaítear leis an gComhaontú seo a éascú agus chun gluaiseacht trasteorann earraí agus seirbhísí atá ceaptha lena n-úsáid i ngníomhaíochtaí den sórt sin a éascú. 13. Déanfaidh an Úcráin na bearta uile is gá, mar is iomchuí, chun a áirithiú go mbeidh earraí agus seirbhísí, a cheannófar san Úcráin nó a allmhaireofar isteach san Úcráin, arb earraí agus seirbhísí iad a mhaoinítear i bpáirt nó go hiomlán de bhun na gcomhaontuithe deontais agus/nó na gconarthaí a tugadh i gcrích chun na gníomhaíochtaí a bhaint amach i gcomhréir leis an gComhaontú seo, go mbeidh siad díolmhaithe ó dhleachtanna custaim, ó dhleachtanna allmhairiúcháin agus ó mhuirir fhioscacha eile, lena n-áirítear CBL, is infheidhme san Úcráin.

Airteagal 3 Ranníocaíocht airgeadais 1. Rannpháirtíocht na hÚcráine nó rannpháirtíocht eintitis dhlítheanacha na hÚcráine sa Chlár Fís Eorpach agus i gClár Euratom, beidh sí faoi réir ranníocaíocht airgeadais ón Úcráin leis an dá Chlár faoi seach agus lena gcostais ghaolmhara bhainistíochta, chur i bhfeidhm agus oibriúcháin faoi bhuiséad ginearálta an Aontais Eorpaigh (dá ngairtear “buiséad an Aontais” anseo feasta). 2. Is éard a bheidh i ranníocaíocht airgeadais na hÚcráine le gach Clár suim na méideanna seo a leanas: a) ranníocaíocht oibríochtúil; agus b) táille rannpháirtíochta. 3. Beidh ranníocaíocht airgeadais na hÚcráine le gach ceann den dá Chlár i bhfoirm íocaíochta bliantúla in dhá thráthchuid, agus beidh sí le híoc i mí an Mheithimh agus mí Mheán Fómhair ar a dhéanaí. 4. Cumhdófar le ranníocaíocht oibríochtúil na hÚcráine le gach Clár caiteachas oibríochtúil agus caiteachas tacaíochta an Chláir sin agus beidh sí sa bhreis, i gcás leithreasuithe faoi chomhair gealltanas agus leithreasuithe íocaíochta araon, ar na méideanna arna n-iontráil i mbuiséad an Aontais Eorpaigh arna ghlacadh go cinntitheach le haghaidh an Chláir lena mbaineann, lena n-áirítear aon leithreasú a chomhfhreagraíonn do ghealltanais saortha a chuirtear ar fáil arís dá dtagraítear in Airteagal 15(3) de Rialachán (AE, Euratom) 2018/1046 ó Pharlaimint na hEorpa agus ón gComhairle (11), sa leagan is cothroime le dáta de (dá ngairtear “an Rialachán Airgeadais” anseo feasta), agus arna méadú le hioncam sannta seachtrach nach n-eascraíonn as ranníocaíochtaí airgeadais leis an gClár lena mbaineann ó dheontóirí eile (12). I gcás ioncam sannta seachtrach a leithdháiltear ar an gClár Fís Eorpach faoi Airteagal 3(1) de Rialachán (AE) 2020/2094 ón gComhairle (13), comhfhreagróidh an méadú seo do na leithreasuithe bliantúla a léirítear sna doiciméid a ghabhann le Dréachtbhuiséad an Choimisiúin maidir leis an gClár Fís Eorpach. 5. Gach ranníocaíocht oibríochtúil tosaigh de chuid na hÚcráine le gach Clár, beidh sí bunaithe ar threoir ranníoca arna sainiú mar an cóimheas idir Olltáirgeacht Intíre (OTI) na hÚcráine ag praghsanna an mhargaidh agus OTI an Aontais Eorpaigh ag praghsanna an mhargaidh. Is iad seirbhísí tiomnaithe an Choimisiúin a chinnfidh na OTInna ag praghsanna an mhargaidh a bheidh le cur i bhfeidhm bunaithe ar na sonraí staidrimh is déanaí atá ar fáil do ríomhanna buiséid sa bhliain roimh an mbliain ina mbeidh an íocaíocht bhliantúil le híoc. De mhaolú air sin, le haghaidh 2021, is ar OTI na bliana 2019 ag praghsanna an mhargaidh a bheidh ranníocaíocht oibríochtúil tosaigh na hÚcráine le gach Clár bunaithe. Leagtar síos coigeartuithe ar an treoir ranníoca sin in Iarscríbhinn I. 6. Ríomhfar ranníocaíocht oibríochtúil tosaigh na hÚcráine le gach Clár tríd an treoir ranníoca, arna coigeartú, a chur i bhfeidhm ar na leithreasuithe faoi chomhair gealltanas tosaigh arna n-iontráil i mbuiséad an Aontais a ghlacfar go cinntitheach i leith na bliana is infheidhme chun an Clár lena mbaineann a mhaoiniú, leithreasuithe a mhéadófar i gcomhréir le mír 4. 7. Is 4 % den ranníocaíocht oibríochtúil bhliantúil tosaigh leis an gClár lena mbaineann a bheidh i dtáille rannpháirtíochta na hÚcráine le gach Clár, táille a ríomhfar i gcomhréir le mír 5 agus 6, agus déanfar í a chéimniú isteach mar a leagtar amach in Iarscríbhinn I. Ní bheidh an táille rannpháirtíochta faoi réir coigeartuithe ná ceartuithe cúlghabhálacha. 8. Féadfar ranníocaíocht oibríochtúil tosaigh na hÚcráine le gach Clár le haghaidh bhliain N a choigeartú suas nó síos go cúlghabhálach i mbliain amháin nó níos mó blianta ina dhiaidh sin ar bhonn na ngealltanas buiséadach a dhéanfar maidir leis na leithreasuithe faoi chomhair gealltanas le haghaidh bhliain N sin, ranníocaíocht a mhéadófar i gcomhréir le mír 4, agus ar bhonn chur chun feidhme a ngealltanas dlíthiúil agus a ngealltanas saortha. Leagtar amach na forálacha mionsonraithe maidir le cur chun feidhme an Airteagail seo in Iarscríbhinn I. 9. Soláthróidh an tAontas Eorpach don Úcráin faisnéis i ndáil lena rannpháirtíocht airgeadais mar a áirítear san fhaisnéis bhuiséadach, chuntasaíochta, feidhmíochta agus mheastóireachta arna soláthar d’údaráis bhuiséadacha agus d’údaráis um urscaoileadh an Aontais Eorpaigh maidir leis an gClár Fís Eorpach agus maidir le Clár Euratom. Soláthrófar an fhaisnéis sin agus aird chuí á tabhairt do rialacha rúndachta agus cosanta sonraí an Aontais Eorpaigh, Euratom agus na hÚcráine agus beidh sí gan dochar don fhaisnéis atá an Úcráin i dteideal a fháil faoi Iarscríbhinn III. 10. Is in euro a dhéanfar ranníocaíochtaí uile na hÚcráine nó na híocaíochtaí uile ón Aontas Eorpach agus is in euro a ríomhfar na méideanna a bheidh dlite nó le fáil.

Airteagal 4 Rialacha maidir le cur i bhfeidhm an tsásra ceartúcháin uathoibríoch ar ranníocaíocht oibríochtúil na hÚcráine leis an gClár Fís Eorpach 1. Beidh feidhm ag sásra ceartúcháin uathoibríoch le ranníocaíocht oibríochtúil na hÚcráine leis an gClár Fís Eorpach. 2. Beidh feidhm ag sásra ceartúcháin uathoibríoch ranníocaíocht oibríochtúil tosaigh na hÚcráine leis an gClár Fís Eorpach le haghaidh bhliain N, a choigeartófar i gcomhréir le hAirteagal 3(8), agus déanfar é a ríomh i mbliain N+2. Beidh sé bunaithe ar fheidhmíocht na hÚcráine agus ar fheidhmíocht eintitis dhlítheanacha na hÚcráine sna codanna sin den Chlár Fís Eorpach a chuirtear chun feidhme trí dheontais iomaíocha a mhaoinítear le leithreasuithe faoi chomhair gealltanas na bliana N, a mhéadófar i gcomhréir le hAirteagal 3(4). Déanfar méid an cheartúcháin uathoibríoch a ríomh bunaithe ar an difríocht idir: a) méideanna tosaigh na ngealltanas dlíthiúil le haghaidh deontais iomaíocha ón gClár Fís Eorpach a dhéanfar iarbhír leis an Úcráin nó le heintitis dhlítheanacha na hÚcráine a mhaoineofar le leithreasuithe faoi chomhair gealltanas na bliana N, leithreasuithe a mhéadófar i gcomhréir le hAirteagal 3(4); agus b) an ranníocaíocht oibríochtúil chomhfhreagrach do bhliain N a íocfaidh an Úcráin de réir a choigeartófar de bhun Airteagal 3(8), cé is moite de chostais neamh-idirghabhálacha arna maoiniú le leithreasuithe faoi chomhair gealltanas ó bhliain N, leithreasuithe a mhéadófar i gcomhréir le hAirteagal 3(4). 3. I gcás inar mó an méid dá dtagraítear i mír 2, cibé acu atá an méid sin dearfach nó diúltach, ná 8 % de ranníocaíocht oibríochtúil tosaigh chomhfhreagrach na hÚcráine leis an gClár Fís Eorpach arna coigeartú de bhun Airteagal 3(8), ceartófar ranníocaíocht oibríochtúil tosaigh na hÚcráine leis an gClár sin le haghaidh bhliain N. Is é an méid a sháraíonn an tairseach 8 % sin an méid a bheidh dlite nó le fáil ag an Úcráin mar ranníocaíocht bhreise nó mar laghdú ar ranníocaíocht na hÚcráine leis an gClár Fís Eorpach faoin sásra ceartúcháin uathoibríoch, ní chuirfear an méid faoin tairseach 8 % sin san áireamh agus an ranníocaíocht bhreise atá dlite nó le cúiteamh á ríomh. 4. Is in Iarscríbhinn I a leagtar síos rialacha mionsonraithe maidir leis an sásra ceartúcháin uathoibríoch is infheidhme maidir le ranníocaíocht oibríochtúil na hÚcráine leis an gClár Fís Eorpach.

Airteagal 5 Cómhalartacht 1. Féadfaidh eintitis dhlítheanacha atá bunaithe san Aontas Eorpach páirt a ghlacadh i gcláir, i dtionscadail agus i ngníomhaíochtaí na hÚcráine atá coibhéiseach leis an gClár Fís Eorpach nó le Clár Euratom, i gcomhréir le reachtaíocht na hÚcráine. 2. Is i gCuid I d’Iarscríbhinn II a sholáthraítear an liosta de chláir, de thionscadail nó de ghníomhaíochtaí coibhéiseacha na hÚcráine, atá oscailte le haghaidh rannpháirtíocht na n-eintiteas dlítheanach atá bunaithe san Aontas Eorpach. Déanfaidh an Úcráin gach iarracht a cuid clár, tionscadal agus gníomhaíochtaí a shainítear i gCuid II d’Iarscríbhinn II a oscailt de réir a chéile maidir le rannpháirtíocht na n-eintiteas dlítheanach atá bunaithe san Aontas Eorpach. 3. Beidh cistiú ó eintitis dhlítheanacha na hÚcráine atá bunaithe san Aontas Eorpach faoi réir reachtaíocht na hÚcráine lena rialaítear oibriú na gclár, na dtionscadal agus na ngníomhaíochtaí taighde agus nuálaíochta. I gcás nach soláthrófar cistiú, féadfaidh eintitis dhlítheanacha atá bunaithe san Aontas Eorpach páirt a ghlacadh trí bhíthin a gcuid acmhainní féin.

Airteagal 6 An Eolaíocht Oscailte Déanfaidh na Páirtithe cleachtais eolaíochta oscailte a chur chun cinn agus a spreagadh go frithpháirteach ina gcuid clár, tionscadal agus gníomhaíochtaí i gcomhréir le rialacha an Chláir Fís Eorpach agus Chlár Euratom agus le reachtaíocht na hÚcráine.

Airteagal 7 Faireachán, Meastóireacht agus Tuairisciú 1. Gan dochar de fhreagrachtaí an Choimisiúin, na hOifige Eorpaí Frith-Chalaoise (OLAF) agus Chúirt Iniúchóirí an Aontais Eorpaigh i ndáil le faireachán agus meastóireacht a dhéanamh ar an gClár Fís Eorpach agus ar Chlár Euratom, déanfar faireachán leanúnach ar rannpháirtíocht na hÚcráine sna Cláir sin ar bhonn comhpháirtíochta lena mbeidh baint ag an gCoimisiún agus ag an Úcráin. 2. Leagtar síos in Iarscríbhinn III na rialacha maidir leis an mbainistíocht fhónta airgeadais, lena n-áirítear bearta rialaithe airgeadais, na bearta téarnaimh agus na bearta frithchalaoise eile i ndáil le cistiú ón Aontas Eorpach faoin gComhaontú seo.

Airteagal 8 Comhchoiste idir an tAontas Eorpach/Euratom agus an Úcráin um Thaighde agus um Nuálaíocht 1. Bunaítear leis seo an Comhchoiste idir an tAontas Eorpach/Euratom agus an Úcráin um Thaighde agus um Nuálaíocht (dá ngairtear “an Comhchoiste idir an tAontas Eorpach/Euratom agus an Úcráin” anseo feasta). Áireofar an méid seo a leanas i gcúraimí an Chomhchoiste idir an tAontas Eorpach/Euratom agus an Úcráin: a) measúnú, meastóireacht agus athbhreithniú a dhéanamh ar chur chun feidhme an Chomhaontaithe seo, go háirithe: (i) rannpháirtíocht agus feidhmíocht eintitis dhlítheanacha na hÚcráine sa Chlár Fís Eorpach agus i gClár Euratom; (ii) leibhéal oscailteachta (frithpháirtí) na n-eintiteas dlítheanach atá bunaithe i ngach Páirtí páirt a ghlacadh i gcláir, i dtionscadail agus i ngníomhaíochtaí an Pháirtí eile; (iii) cur chun feidhme an tsásra ranníocaíochta airgeadais agus an tsásra ceartúcháin uathoibríoch i gcomhréir le hAirteagal 3 agus 4; (iv) malartú faisnéise agus scrúdú a dhéanamh ar aon cheist a d’fhéadfadh a bheith ann maidir le saothrú torthaí, lena n-áirítear cearta maoine intleachtúla; b) plé a dhéanamh, arna iarraidh sin do cheachtar Páirtí, ar shrianta arna gcur i bhfeidhm nó atá beartaithe ag na Páirtithe ar an rochtain ar a gcláir thaighde agus nuálaíochta féin, lena n-áirítear go háirithe i gcás gníomhaíochtaí a bhaineann lena sócmhainní straitéiseacha, leasanna, neamhspleáchas nó slándáil; c) scrúdú a dhéanamh ar an gcaoi ar féidir comhar a fheabhsú agus a fhorbairt; d) plé comhpháirteach a dhéanamh ar threoshuíomhanna agus ar thosaíochtaí na mbeartas a bheidh ann amach anseo a bhaineann leis an taighde agus an nuálaíocht agus le pleanáil taighde leasa choitinn; agus e) malartú faisnéise, inter alia, maidir le reachtaíocht nua, cinntí nua nó cláir thaighde agus nuálaíochta náisiúnta nua atá ábhartha maidir le cur chun feidhme an Chomhaontaithe seo. 2. Déanfaidh an Comhchoiste idir an tAontas Eorpach/Euratom agus an Úcráin, ar a mbeidh ionadaithe an Aontais Eorpaigh agus Euratom agus na hÚcráine, a Rialacha Nós Imeachta a ghlacadh. 3. Féadfaidh an Comhchoiste idir an tAontas Eorpach/Euratom agus an Úcráin a chinneadh aon mheitheal/aon chomhlacht comhairleach a bhunú ar bhonn ad hoc ar leibhéal na saineolaithe a bheidh in ann cúnamh a thabhairt an Comhaontú seo a chur chun feidhme. 4. Tiocfaidh an Comhchoiste idir an tAontas Eorpach/Euratom agus an Úcráin le chéile uair amháin sa bhliain ar a laghad, agus, i gcás ina n-éileofar sin le himthosca speisialta, arna iarraidh sin d’aon Pháirtí. Déanfaidh an tAontas Eorpach agus an Úcráin na cruinnithe a eagrú agus a óstáil ar bhonn idirmhalartach. 5. Oibreoidh an Comhchoiste idir an tAontas Eorpach/Euratom agus an Úcráin ar bhonn leanúnach trí fhaisnéis ábhartha a mhalartú trí bhíthin aon mhodh cumarsáide; go háirithe a mhéid a bhaineann le rannpháirtíocht/feidhmíocht eintitis dhlítheanacha na hÚcráine. Féadfaidh an Comhchoiste idir an tAontas Eorpach/Euratom agus an Úcráin, go háirithe, a chuid cúraimí a dhéanamh i scríbhinn aon uair is gá.

Airteagal 9 Forálacha críochnaitheacha 1. Tiocfaidh an Comhaontú seo i bhfeidhm ar an dáta a thabharfaidh an dá Pháirtí fógra dá chéile gur cuireadh i gcrích a nósanna imeachta inmheánacha is gá chun na críche sin. 2. Beidh feidhm ag an gComhaontú seo ón 1 Eanáir 2021. Fanfaidh sé i bhfeidhm chomh fada agus is gá chun go dtabharfar i gcrích na tionscadail, na gníomhartha agus na gníomhaíochtaí uile, nó codanna díobh, a mhaoineofar ón gClár Eorpach Fís agus ó Chlár Euratom, na gníomhartha uile is gá chun leasanna airgeadais an Aontais Eorpaigh a chosaint agus na hoibleagáidí airgeadais uile a eascraíonn as cur chun feidhme an Comhaontaithe seo idir na Páirtithe. 3. Cuirfear síneadh leis an gComhaontú seo agus beidh feidhm aige le haghaidh na tréimhse 2026-2027 faoi na téarmaí agus na coinníollacha céanna do chomharba Chlár Euratom, mura rud é, laistigh de 3 mhí tar éis an clár comharba sin a fhoilsiú in Iris Oifigiúil an Aontais Eorpaigh, go dtabharfaidh ceachtar Páirtí fógra faoina chinneadh gan an Comhaontú seo a leathnú chun an clár comharba sin a chumhdach. I gcás fógra den sórt sin, ní bheidh feidhm ag an gComhaontú seo amhail ón 1 Eanáir 2026 i leith chomharba Chlár Euratom. 4. Féadfaidh an tAontas Eorpach nó Euratom cur i bhfeidhm an Chomhaontaithe seo maidir leis an gClár Fís Eorpach nó leis an gClár Euratom a chur ar fionraí i gcás neamhíocaíocht pháirteach nó neamhíocaíocht iomlán na ranníocaíochta airgeadais leis an gClár faoi seach atá dlite ag an Úcráin faoin gComhaontú seo. I gcás neamhíocaíocht a d’fhéadfadh cur chun feidhme agus bainistiú an Chláir Fís Eorpach nó Chlár Euratom a chur i mbaol go mór, seolfaidh an Coimisiún Eorpach litir mheabhrúcháin fhoirmiúil. I gcás nach ndéanfar aon íocaíocht laistigh de 20 lá oibre tar éis na litreach meabhrúcháin foirmiúla, tabharfaidh an Coimisiún Eorpach fógra don Úcráin maidir le cur ar fionraí chur i bhfeidhm an Chomhaontaithe seo maidir leis an gClár ábhartha trí litir fógra fhoirmiúil, fionraí a thiocfaidh i bhfeidhm 15 lá tar éis don Úcráin an fógra sin a fháil. I gcás ina gcuirfear cur i bhfeidhm an Comhaontaithe seo ar fionraí i gcomhréir leis an gcéad fhomhír den mhír seo, ní bheidh eintitis dhlítheanacha atá bunaithe san Úcráin incháilithe páirt a ghlacadh i nósanna imeachta dámhachtana faoin gClár ábhartha nach bhfuil tugtha i gcrích go fóill nuair a chuirfear an fhionraí i bhfeidhm. Measfar nós imeachta dámhachtana a bheith tugtha i gcrích nuair a ghlacfar gealltanais dhlíthiúla de láimh mar thoradh ar an nós imeachta sin. Leis an bhfionraí, ní dhéanfar difear do na gealltanais dhlíthiúla arna ndéanamh de láimh faoin gClár ábhartha leis na heintitis dhlítheanacha atá bunaithe san Úcráin sular tháinig an fhionraí i bhfeidhm. Leanfaidh an Comhaontú seo d’fheidhm a bheith aige maidir le gealltanais dhlíthiúla den sórt sin. Tabharfaidh an Coimisiún, ag gníomhú dó thar ceann an Aontais Eorpaigh agus Euratom, fógra láithreach don Úcráin a luaithe a gheobhaidh sé méid iomlán na ranníocaíochta airgeadais atá dlite don Chlár ábhartha. Cuirfear deireadh leis an bhfionraí i ndáil leis an gClár seo le héifeacht láithreach ar an bhfógra sin a thabhairt. Ón dáta a chuirfear deireadh leis an bhfionraí, beidh eintitis dhlítheanacha na hÚcráine incháilithe arís le haghaidh nósanna imeachta dámhachtana a sheolfar faoin gClár ábhartha tar éis an dáta sin agus le haghaidh nósanna imeachta dámhachtana a seoladh roimh an dáta sin, ar nósanna imeachta dámhachtana iad nach bhfuil na sprioc-amanna chun iarratais a chur isteach dulta in éag. 5. Féadfaidh ceachtar Páirtí an Comhaontú seo a fhoirceannadh tráth ar bith trí fhógra i scríbhinn a thabhairt go bhfuil sé beartaithe é a fhoirceannadh. Tiocfaidh an foirceannadh i bhfeidhm trí mhí féilire tar éis an dáta a gheobhaidh an seolaí an fógra i scríbhinn. Is éard a bheidh sa dáta foirceanta chun críocha an Chomhaontaithe seo, an dáta a thiocfaidh an foirceannadh i bhfeidhm. 6. I gcás ina ndéanfar an Comhaontú seo a fhoirceannadh i gcomhréir le mír 5, comhaontaíonn na Páirtithe an méid seo a leanas: (a) leanfar le tionscadail, gníomhartha agus gníomhaíochtaí, nó codanna díobh, a ndearnadh gealltanais dhlíthiúla a ghlacadh de láimh ina leith tar éis theacht i bhfeidhm an Chomhaontaithe seo, agus sula scoirfidh an Comhaontú seo d’fheidhm a bheith aige nó sula ndéanfar é a fhoirceannadh, leanfar leo go dtí go dtabharfar i gcrích iad faoi na coinníollacha a leagtar síos sa Chomhaontú seo; (b) íocfar ina hiomláine i gcomhréir le hAirteagal 3 ranníocaíocht airgeadais bhliantúil an dá Chlár dá dtagraítear faoi Airteagal 3(1) den Chomhaontú seo le haghaidh bhliain N, ar lena linn a dhéanfar an Comhaontú seo a fhoirceannadh. Déanfar ranníocaíocht oibríochtúil bhliain N faoin gClár Fís Eorpach a choigeartú i gcomhréir le hAirteagal 3(8) agus a cheartú i gcomhréir le hAirteagal 4 den Chomhaontú seo. Déanfar ranníocaíocht oibríochtúil bhliain N faoin gClár Euratom a choigeartú i gcomhréir le hAirteagal 3(8) den Chomhaontú seo. Ní dhéanfar an táille rannpháirtíochta a íocfar le haghaidh bhliain N mar chuid den ranníocaíocht airgeadais don dá Chlár lena mbaineann a choigeartú ná a cheartú. (c) tar éis na bliana ar lena linn a dhéanfar an Comhaontú seo a fhoirceannadh, déanfar na ranníocaíochtaí oibríochtúla tosaigh, a íocadh don dá Chlár dá dtagraítear in Airteagal 3(1) le haghaidh na mblianta ar lena linn a bhí feidhm ag an gComhaontú seo, a choigeartú i gcomhréir le hAirteagal 3(8). I gcás an Chláir Fís Eorpach, ceartófar na ranníocaíochtaí seo go huathoibríoch i gcomhréir le hAirteagal 4. Socróidh na Páirtithe de chomhthoil aon iarmhairt eile a ghabhann le foirceannadh an Chomhaontaithe seo. 7. Ní fhéadfar an Comhaontú seo a leasú ach amháin i scríbhinn de chomhthoil na bPáirtithe. Leanfaidh teacht i bhfeidhm na leasuithe an nós imeachta céanna is infheidhme maidir le teacht i bhfeidhm an Chomhaontaithe seo. 8. Cuid dhílis den Chomhaontú seo a bheidh sna hIarscríbhinní a ghabhann leis.

Arna dhéanamh i gCív, an 12 Deireadh Fómhair sa bhliain 2021, i ndúblach, i mBéarla agus san Úcráinis, agus comhúdarás ag gach téacs. I gcás ina mbeidh éagsúlacht sa léirmhíniú, is ag an téacs Béarla a bheidh an forlámhas. Thar ceann an Choimisiúin Eorpaigh, thar ceann an Aontais Eorpaigh agus Euratom, Josep BORRELL Leas-Uachtarán ar an gCoimisiún Eorpach Thar ceann na hÚcráine, Serhii SHKARLET Aire Oideachais agus Eolaíochta na hÚcráine

(1) IO L 161, 29.5.2014, lch. 3.

(2) Is Meabhrán Tuisceana atá sa Chomhaontú seo a bhfuil na héifeachtaí dlíthiúla céanna aige agus atá ag Meabhrán Tuisceana a shonraítear faoi Phrótacal III a ghabhann leis an gComhaontú Comhlachais idir an tAontas Eorpach agus a Bhallstáit, de pháirt, agus an Úcráin, den pháirt eile, maidir le Creat-Chomhaontú idir an tAontas Eorpach agus an Úcráin maidir leis na prionsabail ghinearálta i dtaca le rannpháirtíocht na hÚcráine i gcláir an Aontais.

(3) Rialachán (AE) 2021/695 ó Pharlaimint na hEorpa agus ón gComhairle an 28 Aibreán 2021 lena mbunaítear Fís Eorpach – an Clár Réime um Thaighde agus um Nuálaíocht, lena leagtar síos a rialacha maidir le rannpháirtíocht agus scaipeadh, agus lena n-aisghairtear Rialacháin (AE) Uimh. 1290/2013 agus (AE) Uimh. 1291/2013 (IO L 170, 12.5.2021, lch. 1.).

(4) Rialachán (Euratom) 2021/765 ón gComhairle an 10 Bealtaine 2021 lena mbunaítear Clár Taighde agus Oiliúna an Chomhphobail Eorpaigh do Fhuinneamh Adamhach don tréimhse 2021-2025 lena gcomhlánaítear Fís Eorpach – an Clár Réime um Thaighde agus um Nuálaíocht agus lena leasaítear Rialachán (Euratom) 2018/1563 (IO L 167 I, 12.5.2021, lch. 81).

(5) An Comhaontú um Chomhar idir Comh-aireacht Airí na hÚcráine agus an Comhphobal i réimse an chomhleá núicléach rialaithe (IO L 322, 27.11.2002, lch. 40), an Comhaontú um Chomhar idir Comh-aireacht Airí na hÚcráine agus an Comhphobal i réimse na sábháilteachta núicléiche (IO L 322, 27.11.2002, lch. 33.) agus an Comhaontú idir Comh-aireacht Airí na hÚcráine agus Euratom um Chomhar maidir le hÚsáid Shíochánta an Fhuinnimh Núicléach (IO L 261, 22.9.2006, lch. 27.).

(6) Cinneadh (AE) 2021/764 ón gComhairle an 10 Bealtaine 2021 lena mbunaítear an Clár Sonrach lena gcuirtear chun feidhme Fís Eorpach - an Clár Réime um Thaighde agus um Nuálaíocht, agus lena n-aisghairtear Cinneadh 2013/743/AE (IO L 167 I, 12.5.2021, lch. 1).

(7) Rialachán (AE) 2021/819 ó Pharlaimint na hEorpa agus ón gComhairle an 20 Bealtaine 2021 maidir leis an Institiúid Eorpach um Nuálaíocht agus Teicneolaíocht (athmhúnlú), (IO L 189, 28.5.2021, lch. 61.).

(8) Cinneadh (AE) 2021/820 ó Pharlaimint na hEorpa agus ón gComhairle an 20 Bealtaine 2021 maidir le Clár Oibre Straitéiseach um Nuálaíocht na hInstitiúide Eorpaí um Nuálaíocht agus Teicneolaíocht (EIT) 2021-2027: Borradh a chur faoi Thallann Nuálaíochta agus faoi Chumas Nuálaíochta na hEorpa agus lena n-aisghairtear Cinneadh Uimh. 1312/2013/AE (IO L 189, 28.5.2021, lch. 91.).

(9) Glactar bearta sriantacha an Aontais Eorpaigh de bhun Airteagal 29 den Chonradh ar an Aontas Eorpach nó de bhun Airteagal 215 den Chonradh ar Fheidhmiú an Aontais Eorpaigh.

(10) Rialachán (CE) Uimh. 723/2009 ón gComhairle an 25 Meitheamh 2009 maidir le Creat dlíthiúil an Chomhphobail maidir le Cuibhreannas don Bhonneagar Taighde Eorpach (ERIC) (IO L 206, 8.8.2009, lch. 1.).

(11) Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena n-aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).

(12) Áirítear leis seo go háirithe, i ndáil leis an gClár Fís Eorpach, na hacmhainní ó Ionstraim Théarnaimh an Aontais Eorpaigh arna bunú le Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh an Aontais Eorpaigh chun tacú leis an téarnamh i ndiaidh ghéarchéim COVID-19 (IO L 433 I, 22.12.2020, lch. 23.).

(13) Rialachán (AE) 2020/2094 ón gComhairle an 14 Nollaig 2020 lena mbunaítear Ionstraim Théarnaimh de chuid an Aontais Eorpaigh chun tacú leis an téarnamh i ndiaidh ghéarchéim COVID-19 (IO L 433 I, 22.12.2020, lch. 23.).